Polisie kry een liggaam ná vliegtuig val | Maroela Media
Polisie kry een liggaam ná vliegtuig val
Die Noordwes-polisie se duikeenheid het Woensdag omstreeks 10:00 op 'n liggaam afgekom van iemand wat vermoedelik in die vliegtuig was wat Dinsdagaand in die Modimola-dam buite Mahikeng (Mafikeng) in Noordwes neergestort het.
Kapt. Aafje Botma, 'n polisiewoordvoerder, het aan Maroela Media gesê die polisie het Dinsdagoggend 'n grootskaalse soektog van stapel gestuur nadat 'n skaapwagter die vliegtuig Dinsdagaand sien val het.
"Die vliegtuig se wrak is spoedig opgespoor en daar word vermoed dat slegs twee mense in die vliegtuig was. Een persoon se liggaam is gevind, die soektog na die ander liggaam duur voort," het Botma gesê.
Botma het gesê die oorsaak van die ongeluk is nie bekend nie, en sal deur die Suid-Afrikaanse Burger­like Lugvaartowerheid ondersoek word.